Există o serie de partide care s-au înscris în cursa alegerilor europarlamentare 2024, dar care au nume bizare. În data de 9 iunie, cetățenii europeni ies la vot. Printre partidele arhicunoscute, există și câteva care și-au făcut loc sau care au încercat să își câștige simpatia prin denumirea purtată. Iată informațiile!
În data de 9 iunie 2024, europenii ies la alegerile europarlamentare. Din data de 10 mai 2024, candidații și, implicit, partidele politice își pot întări imaginea din campanie. În România, de pildă, campania audiovizuală poate fi efectuată începând cu ziua de vineri, 10 mai, respectând normele în vigoare. Campania electorală în audiovizual se încheie pe 7 iunie 2024.
Printre partidele care se luptă să câștige primul loc se numără și unele care abia au luat naștere, anul acesta, sau unele ale căror nume sunt bizare.
Printre cele mai bizare nume întâlnite se numără Partidul Esperanto. Deși ai putea crede că este vorba despre un partid spaniol, numele nu are nicio legătură cu această zonă! Este vorba despre un partid din Franța care dorește să mai adauge o limbă pe lista celor oficiale ale blocului comunitar. Și anume, limba esperanto, inventată în 1887.
Un alt partid cu nume ciudat este Partidul „Nu Ne Votați”, din Cehia. Sunt proclamate beneficiile „anarho-capitalismului” pe site-ul web al formațiunii politice.
Pe de altă parte, un nume de partid care stârnește amuzamentul este Partidul Puiul Malefic, din Suedia. Fondatorul partidului mărturisea că, inițial, era vorba de o glumă internă. Dar care s-a transformat, în timp, într-un partid.
Pe listă se află și Partidul Pentru Mileniali sau Partidul Câinelui Ungar Cu Două Cozi. Cel din urmă are în plan ironizarea politicii tradiționale. În final, mai există și Partidul „Partidul”, din Germania. „Die Partei” este un partid de protest fondat de Martin Sonneborn, arată Digi24.ro.
Sursă foto: Pixabay